PREŠOV. V Prešove sa začína tento týždeň s jesenným upratovaním, ktoré potrvá celý mesiac.
Od 27. septembra do 24. októbra Technické služby mesta Prešov postupne rozmiestnia v jednotlivých lokalitách 91 veľkoobjemových kontajnerov.
Prešovčania budú môcť ich aktuálne stanovištia sledovať aj na mape mesta prostredníctvom webstránky radnice.
Všetky časové cykly budú farebne rozlíšené podľa vymedzených dátumov a aktuálnych lokalít.
Nájdu tu aj presný zoznam ulíc s harmonogramom pristavenia kontajnerov a zoznamom komodít, ktoré môžu do nich umiestniť.
Čo do kontajnerov patrí a čo nie
Tlačový referent mesta Milan Grejták informoval, že veľkoobjemové kontajnery budú pristavované na jednom stanovišti do naplnenia, maximálne však sedem dní.
Do kontajnerov môžu obyvatelia vkladať objemný odpad z domácností a verejných priestranstiev ako nábytok, koberce, matrace a vyradenú sanitu.
Nepatrí do nich biologicky rozložiteľný odpad ako konáre, tráva, lístie, opadané ovocie, takýto odpad môžu obyvatelia uložiť vedľa kontajnerov.
Ak je potrebné kontajner vyprázdniť a pristaviť v priebehu trvania cyklu, treba kontaktovať dispečera dopravy.
Tieto druhy odpadu môžu Prešovčania uložiť do dvoch zberných dvorov na Bajkalskej a Jesennej ulici od pondelka do soboty od 8. do 18. h.
Aká bude postupnosť
V prvom cykle sa budú môcť objemného odpadu zbaviť občania z lokalít Šidlovec, Dúbrava, Rúrky, Vydumanec, Cemjata, Sídlisko II.
Postupne sa kontajnery dostanú do ďalších častí mesta. V poslednom štvrtom cykle to budú Sídlisko III, Sekčov a Šalgovík.